The Dark Knight 3 på trapperne ‹ Nummer 9
19. oktober 2015 af Kristian Bang Larsen
The Dark Knight i Klaus Jansons streg.
Tredje ombæring af “The Dark Knight” er på vej. Frank Miller er medforfatter og titlen bliver “The Master Race”.
Frank Millers (og Klaus Janson og Lynn Varleys) maniske, mørke og mørkt morsomme mesterværk “The Dark Knight Returns” (på dansk: “Nattens Ridder vender tilbage”) fra 1986 er en hjørnesten i moderne tegneserier. Bedstefar Batman og verdens undergang-historien står ikke kun som stamfader til alle nyere dystre Batman-fortællinger i alskens medier, men også til de sidste tredive års tusindvis af gritty og voksne (læs: voldelige) superheltefortællinger.
I 2001 fik den længe ventede fortsættelse, “The Dark Knight Strikes Again”, en lunken modtagelse hos de fleste (men ikke alle, Thomas Thorhauge), og nu er en treer så på trapperne.
Frank Miller er igen forfatter, og det giver kommerciel mening, for der er stadig penge i navnet Frank Miller, særligt når det forbindes med den kappeklædte korsfarer. Den kunstneriske fornuft i valget kan til gengæld betvivles, for kvaliteten af Frank Millers efterhånden sporadiske output har været faldende de sidste mange år: de bedste nye ting har været trætte rituelle gentagelser af fordums bedrifter, de værste islamofobisk hatespeech i fri dressur.
Måske derfor har DC udstyret Miller med en barnepige i form af “100 Bullits'” Brian Azzarello, der som medforfatter skal holde den gamle blodhund i kort snor. Om det er lykkedes kan man betvivle, for DK3 har fået titlen “The Master Race”. Men det behøver selvfølgelig ikke være et sammenbidt forsvar for den ariske races overlegenhed. Det kan også være en historie om hvordan master Bruce går ind i hundevæddeløb.
Mike Allreds forsideversion af DK3
Vi får se. Brian Azzarello er i hvert fald glad:
“Det har været en fantastisk oplevelse at samarbejde med Frank over de sidste seks måneder. Jeg tror vi har en episk historie som er figurerne værdig,” siger Azzarello til Newsarama.
Frank Miller er udelukkende forfatter i denne ombæring, mens tegningerne varetages af hans gamle makker Klaus Janson, flankeret af håndværkeren Andy Kubert.
“Dark Knight III: The Master Race” udgives som miniserie på otte numre. Første nummer er på gaden den 25. november. DC har sat alt ind på at malke kreditkort-koen maksimalt og udgiver med flere forside-versioner end der er psykopatiske skurke i Batmanuniverset.
Andy KubertBrian AzzarelloFrank MillerKlaus JansonThe Dark Knight: The Master Race
Kan ‘Master Race’ ikke også være en subtil reference til Berni Krigsteins famøse EC-historie? Miller er jo meget inspireret af Krigsteins fortælleteknik.
Jeg kender ikke historien, men det er ganske givet et bedre bud end mine. Jeg gætter kækt i blinde.
Ifølge http://www.bleedingcool.com/2015/04/28/the-original-title-for-dark-knight-3-was-nixed-by-warners/ var titlen oprindeligt “Batman & Superman Vs. The Master Race”.
on23. October 2015
Du kan tjekke Master Race ud her – den er mesterligt komponeret og en klassiker i amerikansk tegneseriehistorie:
Årh hvor er Krigsteins “Master Race” fed! Tak! Og man kan tydeligt se at Miller har været inspireret – især i hans gamle “Daredevil”-ting.
Han citerer sidste side direkte i Daredevils origin-historie, der hvor gangsteren får et hjertetilfælde nede i metroen.
Sad lige og kiggede efter Art Spiegelmans forbilledlige analyse af “Master Race” på nettet, men kunne ikke finde den. Den er bestemt et kig vaerd.
Jeg faldt lige over denne her artikel:
http://sequart.org/magazine/57102/frank-miller-krigstein-master-race/
Jamenaltså. Her er Kriegsteins “Master Race” + Spiegelmans analyse (i bunden): http://www.michaelspornanimation.com/splog/?p=3185
Det bliver weekendlæsning.
For øvrigt er originaltegningerne til Master Race optrykt i Best of EC Artist Edition vol. 2, som jeg varmt kan anbefale.
on28. October 2015
Miller antyder overfor Le Monde at titlens “Master Race” er Kandorianerne (=Kryptoniaere=Supermaend), som Batman befrier fra den flaske de normalt bor i og i fællesskab med Superman derpaa må forsøge at bekæmpe for at de ikke skal overtage verdensherredømmet.
“Hvis ikke jeg provokerede, ville jeg ikke gøre mit arbejde godt nok. Min opgave er at få folk til at reagere. Jeg vil have vrede reaktioner: jo arrigere kritikken er, jo mere tilfreds bliver jeg. Det giver mig en fornemmelse af at jeg har skabt noget der er vellykket.”
on6. December 2015
Jack Davis’ forsider til Impact og især #1 er altså også bare … uhhh.
"Hvorfor er der aldrig nogen der tør tage en chance" spørger et af numrene på Gasolin's anden plade, "Gasolin' 2", retorisk. Men...